PRIZNANJE ZA ŽIVLJENJSKO DELO V DIPLOMACIJI

POSTOPKOVNIK


Predgovor

Diplomacija je eden temeljnih stebrov mednarodnih odnosov ter eno najpomembnejših orodij države pri uresničevanju njenih zunanjepolitičnih ciljev, zaščiti in uveljavljanju nacionalnih ter drugih vitalnih interesov Republike Slovenije ter vzpostavljanju in krepitvi sodelovanja z drugimi državami in mednarodnimi organizacijami. Temelji na dialogu, zaupanju, strokovnosti, doslednem zastopanju državnih interesov in iskanju skupnih rešitev, s čimer pomembno prispeva k miru, varnosti, gospodarskemu razvoju ter mednarodnemu ugledu Republike Slovenije.

Slovenska diplomacija je od osamosvojitve dalje odigrala ključno vlogo pri utrjevanju suverenosti in mednarodnega položaja Republike Slovenije. Številni slovenski diplomati so s svojim strokovnim znanjem, integriteto, vizijo in predanim delom pomembno prispevali k uspešnemu zastopanju interesov Republike Slovenije, krepitvi njenih dvostranskih in večstranskih odnosov ter uveljavljanju Slovenije kot verodostojne, odgovorne in dejavne članice mednarodne skupnosti.

Priznanje za življenjsko delo v diplomaciji je izraz posebnega spoštovanja in hvaležnosti Republike Slovenije posameznikom, ki so s svojim delom, strokovnimi dosežki, predanostjo in prispevkom pomembno zaznamovali razvoj slovenske diplomacije ter krepili ugled Republike Slovenije doma in v tujini. S priznanjem se izpostavljajo izjemni dosežki in zgledno delo posameznikov, ki so s svojim delovanjem prispevali k uresničevanju nacionalnega interesa, hkrati pa predstavljajo spodbudo in navdih sedanjim ter prihodnjim generacijam diplomatov za odgovorno, strokovno in predano opravljanje diplomatskega poslanstva.


























Na podlagi navedenega izdajam

POSTOPKOVNIK O PODELITVI 
PRIZNANJA ZA ŽIVLJENJSKO DELO V DIPLOMACIJI

I. SPLOŠNE DOLOČBE

1. člen
(1) S trem postopkovnikom se določajo: 
· namen Priznanja za življenjsko delo v diplomaciji (v nadaljevanju: priznanje);
· obliko in sestavne dele priznanja, 
· merila in postopek nominacij za izbora nagrajencev, 
· vodenje evidenc in druge elemente, potrebne za izvedbo podelitve priznanja. 

(2) Priznanja podeljuje minister, pristojen za zunanje zadeve (v nadaljevanju: minister). 

2. člen

(1) Priznanje se podeli posamezniku, ki je s svojim dolgoletnim delom, izjemnimi dosežki, strokovnostjo in predanostjo trajno ter bistveno prispeval k razvoju slovenske diplomacije, ugledu Republike Slovenije v mednarodnem prostoru ter razvoju diplomatskega poklica.



3. člen

(1) Priznanje je sestavljeno iz steklenega globusa in svečane listine, ki se podeljujeta skupaj. 

(2) Priznanje se podeli nagrajencu osebno. 

(3) Če nagrajenec zaradi trajne ali začasne zadržanosti, bolezni ali drugih utemeljenih razlogov ne more osebno prevzeti priznanja, ga lahko v njegovem imenu prevzame oseba, ki jo za to pisno pooblasti.

(4) Če je priznanje podeljeno posthumno, ga prevzamejo zakoniti dediči oziroma družinski člani nagrajenca. 
 

II. NOMINACIJSKI POSTOPEK

4. člen

(1) Na podlagi navodila ministra, notranje-organizacijska enota, pristojna za javno diplomacijo, objavi poziv za zbiranje predlogov kandidatov z rokom za posredovanje nominacij. V enem letu je lahko podeljenih več priznanj. 

(2) Informacijo o podeljevanju priznanja, nominacijskem postopku in merilih za izbor se objavi na spletni strani Ministrstva za zunanje in evropske zadeve (v nadaljevanju: ministrstva).








5. člen 

(1) Predlog za podelitev priznanja lahko podajo: 
· aktivni in nekdanji slovenski diplomati; 
· društva, ki delujejo v javnem interesu na področju zunanje politike in mednarodnih odnosov; 
· predstavniki gospodarstva, znanosti in kulture;
· slovenske in tuje mednarodne organizacij.

(2) Samonominacija ni dopustna. 

(3) Upoštevajo se nominacije, ki so prispele v času od prejšnjega poziva do roka aktualnega poziva.
6. člen 

(1) Nominacija za priznanje mora vsebovati: 
· osnovne biografske podatke o kandidatu; 
· izčrpno utemeljitev s poudarkom na specifičnih diplomatskih dosežkih ali zaslugah kandidata, skladno z merili, določenimi v tem postopkovniku.

7. člen 

(1) Notranje-organizacijska enota, pristojna za javno diplomacijo pregleda prispele predloge in preveri njihovo popolnost. V kolikor je nominacija nepopolna, notranje-organizacijska enota, pristojna za javno diplomacijo, predlagatelja pozove k dopolnitvi. 

(2) Če je nominacija po pozivu k dopolnitvi še vedno nepopolna, jo lahko notranje-organizacijska enota, pristojna  za javno diplomacijo, zavrže s sklepom, zoper katerega pritožba ni dopustna. 


III. KRITERIJI IN MERILA ZA PODELITEV PRIZNANJA 

8. člen

(1) Merila za izbor nagrajenca za priznanje so: 
· Dolgoletni prispevek k razvoju slovenske diplomacije:
· kandidat je s svojim dolgoletnim delom pomembno prispeval k razvoju, profesionalizaciji in mednarodnemu ugledu slovenske diplomacije;
· pri presoji se upoštevajo tako vidni dosežki (npr. uspešno vodena pogajanja, vzpostavitev diplomatskih predstavništev, pomembni mednarodni sporazumi, razvoj zunanjepolitičnih pobud) kot tudi manj izpostavljeni, vendar dolgoročno pomembni prispevki (npr. mentorstvo, razvoj diplomatskih praks, sistemske izboljšave, krepitev institucionalnih zmogljivosti).
· Dolgoletna aktivna služba in trajni vpliv:
· praviloma se upošteva najmanj 15 let delovanja na področju slovenske diplomacije;
· izjemoma se lahko priznanje podeli tudi posamezniku zunaj ministrstva, če je njegov prispevek dokazljivo in trajno vplival na razvoj ali mednarodni ugled slovenske diplomacije (npr. častnemu konzulu).
· posebej se vrednoti prispevek kandidata k prenosu znanja, razvoju kadrov in dolgoročnemu napredku diplomatskega poklica.
· Izjemni strokovni dosežki:
· kandidat je s svojim delom pomembno prispeval k uresničevanju zunanjepolitičnih ciljev Republike Slovenije, krepitvi njenega mednarodnega položaja ali razvoju diplomatske stroke.
· Integriteta in etičnost:
· kandidat je skozi celotno kariero ravnal v skladu z najvišjimi etičnimi in profesionalnimi standardi diplomatske službe;
· s svojim delovanjem je krepil ugled Republike Slovenije ter spoštoval načela mednarodnega prava, človekovih pravic in diplomatske etike.


IV. IMENOVANJE IN DELO IZBIRNE KOMISIJE

9. člen

(1) Izbirno komisijo petih članov imenuje minister. Mandat izbirne komisije je eno leto. 

(2) Izbirno komisijo praviloma sestavljajo: 
· državni sekretar ministrstva, 
· generalni sekretar ministrstva,
· vodja kabineta ministra ali glavni diplomatski nadzornik,
· vodja Diplomatskega protokola ali vodja notranje-organizacijske enote, pristojne za načrtovanje, strateško predvidevanje in usposabljanje.
· vodja notranje-organizacijske enote pristojne za javno diplomacijo.

(3) Članstvo v izbirni komisiji je nezdružljivo, če: 
· je član komisije predlagan za priznanje ali zahvalo, 
· je član komisije sorodstveno povezan s kandidatom za priznanje ali zahvalo. 


10. člen

(1) Komisija skrbi za objektivno ocenjevanje kandidatov in usklajenost podelitve z merili, določenimi v tem postopkovniku.

(2) Ocenjevalni postopek lahko izvede v dveh fazah:
1. Predizbor: omejitev seznama na največ pet najustreznejših kandidatov,
2. Končna presoja: podrobnejša analiza, ki lahko vključuje pridobivanje mnenj, ipd.

(3) Najkasneje do štirinajst dni pred izborom mora komisija ministru pripraviti ožji izbor največ treh kandidatov ali ime izbranega kandidata. 

(4) Komisija svoj izbor utemelji v poročilu o delu komisije. 

12. člen

(1) Komisijo vodi državni sekretar ministrstva. Če se odloči, da predsedniške naloge ne bo opravljal, lahko predlaga drugega člana komisije za to funkcijo.

(2) Predsednik komisije sklicuje in vodi srečanja ter usmerja delo komisije. 



13. člen

(1) Administrativno podporo delu izbirne komisije zagotavlja notranje-organizacijska enota, pristojna za javno diplomacijo, ki pripravi tudi poročilo o delu komisije. 

14. člen

(1) Postopek nominacije in ocenjevanja je zaupen, dokler minister uradno ne potrdi nagrajenca.

(2) Imena neizbranih kandidatov se ne objavljajo javno.

V. DOKONČNOST ODLOČITVE IN MOŽNOST RAZVELJAVITVE

15. člen

(1) Odločitev ministra je dokončna. 

(2) Na odločitev iz prejšnjega odstavka pritožba ni mogoča. 

(3) Nagrajenca o izbiri za priznanje obvesti minister. 

16. člen

(1) Če se naknadno izkaže, da je nagrajenec zavajal glede dokazov o svojih dosežkih ali da je bil vpleten v resne postopke, ki bi lahko spodkopali integriteto diplomatske službe, lahko minister na podlagi utemeljenega predloga komisije razveljavi podelitev.

(2) O razveljavitvi se pripravi poseben zapisnik, nagrajenca pa se pozove k vrnitvi priznanja.

VI. EVIDENCE

17. člen

(1) Notranje-organizacijska enota ministrstva, pristojna za javno diplomacijo, vodi evidenco prejetih nominacij in evidenco prejemnikov nagrad. 

VII. FINANČNA UREDITEV

18. člen

(1) Sredstva za priznanja načrtuje v finančnem načrtu notranje-organizacijska enota, pristojna za javno diplomacijo in sicer za: 
1. izdelavo steklenega globusa, pripravo listine, organizacijo podelitvene slovesnosti in drugih protokolarnih aktivnosti; 
2. prevoz in nastanitev nagrajenca, če nagrajenec prebiva v tujini in bi njegov prihod v Slovenijo pomenil nesorazmerne stroške. 

(2) Skrbnik pogodbe je notranje-organizacijska enota, pristojna za javno diplomacijo. 






VIII. VELJAVNOST IN PREHODNE DOLOČBE

19. člen

(1) Ta postopkovnik začne veljati s podpisom ministra in se prične uporabljati z dnem objave na Intranetu ministrstva. 

(2) Z dnevom uporabe tega postopkovnika se preneha uporabljati postopkovnik o podelitvi št. 094-2025/1, sprejet dne 3. 4. 2025.

(3) Izrazi v slovnični obliki za moški spol, se uporabljajo kot nevtralni za ženski in moški spol.

Številka: 0810-1/2026/1
V Ljubljani, dne 24. 8. 2026






Tone KAJZER
minister 

